12 JULIE – Afrikanergeskiedenis
1848 – Andries Pretorius gaan Winburg binne met 'n groot gewapende mag
1900 – Anglo-Boereoorlog: Skermutseling by Paardekop en Sandspruitstasie, ZAR
1900 – Anglo-Boereoorlog: SG Vilonel
'n Republikeinse krygshof (eintlik 'n hooggeregshof onder regter Hertzog met waarnemende regters Cronjé en Hugo as assessors) hoor oud-kmdt. SG Vilonel se appèl in Fouriesburg aan. Vilonel – 'n prokureur – is in hegtenis geneem toe hy vk. Van Rooyen probeer oorhaal het om saam met hom oor te gee. Hy is reeds deur 'n krygshof op Reitz skuldig bevind maar het appèl aangeteken. Die hof verwerp sy aansoek dat die saak tot na die oorlog uitgestel word. Hulle bevestig sy skuldigbevinding aan hoogverraad en bekragtig sy vonnis van vyf jaar "hardepad".
1979 – Die FAK se halfeeukongres
Tussen 10 en 12 Julie het die FAK sy vyftigjarige bestaan luisterryk in Bloemfontein gevier. Allerlei programme is in dié jaar op verskeie plekke aangebied. 'n Gedenkuitgawe van Handhaaf, 'n nuwe FAK-Sangbundel en 'n geskiedeniswerk Vyftig jaar volksdiens is gepubliseer. Gedenkpennings is geslaan, 'n gedenkseël gedruk en 'n gedenkplaat by die Letterkunde-museum (NALN) onthul. 'n Konferensie vir kultuurrade is gehou en die Afrikaanse Nasionale Kultuurraad (ANK) het in dié tyd vergader. Talle referate is gelewer en bespreek. Sowat twintig stigerslede het die noenmaal bygewoon waar aan oud-voorsitters hulde gebring is. Uitmuntende musiekprogramme is by dié geleentheid aangebied. Die destydse Eerste Minister, mnr. P.W. Botha, was die spreker by die afsluitingsgeselligheid.
1984 – Motorbom in Durban
'n Motorbom ontplof in Durban. Vyf mense het gesterf en 27 ander is beseer.
1914 – Topsy Smith, jeugboekskrywer († 5 Maart 1985)
1978 – Zak van Niekerk, sanger en musikant († 30 Maart 2012)
1928 – Andreas Daniël Wynand Wolmarans, Transvaalse politikus, Unie-senator en vooraanstaande lid van die Nederduitsch Hervormde Kerk (* 19 September 1857)
1978 – Louis Wybren Hiemstra, taalkundige en woordeboekmaker (* 3 Julie 1897)
Louis Wybren Hiemstra is op Lydenburg gebore. Hy studeer aan die Transvaalse Universiteitskollege en die Universiteit van Kaapstad. Ná sy studies word hy 'n joernalis by Die Volkstem, Die Burger en Die Volksblad. As lid van die Taalkommissie van die SA Akademie, taalkundige redakteur van Nasionale Pers (van 1946) en voorsitter van die Tweetalige Woordeboek, speel hy 'n belangrike rol in die bevordering van taalsuiwerheid in Afrikaans. Die Universiteit van die OVS het 'n eredoktoraat aan hom toegeken. Hy is op 12 Julie 1978 oorlede.